Man sterf in fratsongeluk op plaasArgieffoto: Reint Dykema ŉ Man, vermoedelik in sy 30’s, is Maandag in ŉ fratsongeluk op ŉ Mpumalanga-plaas dood. Russel Meiring, woordvoerder van ER24, het gesê die voorval het op ŉ plaas langs die Secunda-pad, wat parallel loop met die N17-snelweg, naby Devon plaasgevind. “Volgens sy kollegas het hulle gras met ŉ trekker gesny toe ŉ stuk metaal vermoedelik van die snyer losgekom en die werker teen sy kop getref het,” het Meiring gesê. ŉ Medewerker het hulp ontbied. “By paramedici se aankoms op die toneel is die man se liggaam langs ŉ groot trekker met ŉ erge kopwond aangetref. Paramedici het ŉ geruime tyd probeer om die man by te bring, maar hy het geen teken van lewe getoon nie.” Die man is deur paramedici op die toneel dood verklaar. Die polisie ondersoek die voorval.